Proiect

GUVERNUL REPUBLICII MOLDOVA

HOTĂRÂRE nr. \_\_\_\_

din \_\_\_\_\_\_\_\_\_\_\_\_\_\_\_\_\_\_\_\_\_\_\_

Chișinău

cu privire la aprobarea Planului național pentru creșterea numărului de clădiri al căror consum de energie este aproape egal cu zero (NZEB) până în anul 2030

În temeiul art. 5 alin. (1) pct. 2), art. 21 alin. (2) din Legea nr. 282/2023 privind performanța energetică a clădirilor (Monitorul Oficial al Republicii Moldova, 2023, nr. 401-403, art. 695), Guvernul HOTĂRĂȘTE:

1. Se aprobă Planul național pentru creșterea numărului de clădiri al căror consum de energie este aproape egal cu zero (NZEB) până în anul 2030 (se anexează);

2. Instituția Publică Centrul Național pentru Energie Durabilă, include informația cu privire la implementarea Planului național pentru creșterea numărului de clădiri al căror consum de energie este aproape egal cu zero (NZEB) până în anul 2030, în raportul anual privind activitatea desfășurată a acestuia.

3. Controlul asupra executării prezentei hotărâri se pune în sarcina Ministerului Energiei.

**PRIM-MINISTRU Dorin RECEAN**

Contrasemnează:

**Ministrul energiei Dorin JUNGHIETU**

**Ministrul infrastructurii și**

**dezvoltării regionale Vladimir BOLEA**

Aprobat

prin Hotărârea Guvernului

nr. \_\_\_ /2025

**Planul național pentru creșterea numărului de clădiri al căror consum de energie este aproape egal cu zero (NZEB) până în anul 2030**

**Introducere**

1. Reducerea consumului de energie și utilizarea energiei din surse regenerabile reprezintă măsuri importante pentru a diminua emisiile de gaze cu efect de seră, având în vedere obiectivele ambițioase stabilite în documentele de politici naționale privind clima și energia, precum și angajamentele asumate de Republica Moldova în contextul Acordului de la Paris și în calitate de Partea Contractantă a Tratatului Comunității Energetice.

2. În conformitate cu obligațiile stabilite în Convenția-cadru a Organizației Națiunilor Unite asupra schimbărilor climatice, în calitate de parte la Acordul de la Paris, Republica Moldova și-a asumat angajamentul privind reducerea necondiționată a emisiilor de gaze cu efect de seră cu cel puțin 70% până în 2030, față de nivelul din anul 1990. Concomitent, în calitate de Partea Contractantă a Tratatului Comunității Energetice, Republica Moldova și-a asumat angajamentul privind reducerea emisiilor nete de gaze cu efect de seră cu cel puțin 68,6% până în 2030, față de nivelul din anul 1990.

3. O măsură cheie pentru atingerea acestor obiective este îmbunătățirea eficienței energetice a clădirilor, deoarece aproximativ 50% din consumul final de energie în Republica Moldova și respectiv cca 17[[1]](#footnote-2)% din emisiile de gaze cu efect de seră se datorează sectorului rezidențial. Totodată, fondul de clădiri în continuare se extinde în dimensiune, iar consumul de energie și emisiile de gaze cu efect de seră în sectorul clădirilor vor crește în absența unor politici și măsuri eficiente de promovare a îmbunătățirii eficienței energetice și valorificării surselor regenerabile de energie în acest sector.

4. Prin urmare, abordarea eficienței energetice a clădirilor rămâne crucială pentru a realiza obiectivele politicii energetice și climatice și pentru a asigura securitatea energetică a țării.

5. Datorită rolului important ce revine sectorului clădirilor în ceea ce privește reducerea emisiilor de gaze cu efect de seră, în cadrul Programului de dezvoltare cu emisii reduse al Republicii Moldova până în anul 2030, aprobat prin Hotărârea Guvernului nr. 659/2023, este stabilit obiectivul ambițios privind reducerea necondiționată cu 74%, până în anul 2030, a emisiilor de gaze cu efect de seră provenite din sectorul clădirilor și reducerea condiționată de gaze cu efect de seră până la 77% comparativ cu anul 1990 (pct. 38, Obiectivul specific 3). Combinând eficiența energetică sporită cu utilizarea energiei din surse regenerabile, clădirile cu consum de energie aproape egal cu zero (în continuare – clădiri NZEB) joacă un rol cheie în această direcție.

6. În conformitate cu art. 21 alin. (1) din Legea nr. 282/2023 privind performanța energetică a clădirilor, toate clădirile noi trebuie să fie clădiri NZEB. Crearea condițiilor necesare pentru punerea în aplicare a acestei prevederi legale necesită dezvoltarea și implementarea unui set de politici și măsuri la nivel național. În acest sens, Planul național pentru creșterea numărului de clădiri al căror consum de energie este aproape egal cu zero (NZEB) până în anul 2030 descrie măsurile și instrumentele financiare ce urmează a fi implementate pentru promovarea atât a construcției de clădiri noi NZEB, cât și a transformării clădirilor existente în clădiri NZEB.

**Capitolul I**

**Dispoziții generale**

**Secțiunea 1**

**Prezentarea generală a fondului de clădiri existente**

7. Conform datelor statistice precum și în baza informației colectate de la Agenția Servicii Publice privind caracteristica fondului de clădiri existente (tabelul 1), în anul 2022 cca 87% din clădiri din țară constituiau clădirile rezidențiale.

|  |  |  |
| --- | --- | --- |
| **Tabelul 1. Caracteristica fondului de clădiri existente Categoria de clădiri** | **Suprafața totală încălzită, mii m²** | **Ponderea categoriilor de clădiri ]n suprafața totală, %** |
| Case individuale (clădiri unifamiliale de diferite tipuri: case individuale, townhouse, duplex) | 66 228,27 | 63.6 |
| Blocuri locative | 24 239,29 | 23.3 |
| Clădiri de birouri | 1 791,74 | 1.7 |
| Clădiri ale instituțiilor de învățământ | 2 640,99 | 2.5 |
| Clădiri ale instituțiilor medicale | 1 285.63 | 1.2 |
| Hoteluri | 816.34 | 0.8 |
| Restaurante, cafenele | 2 565,61 | 2.5 |
| Clădiri cu destinație sportivă | 91,56 | 0.1 |
| Clădiri pentru servicii de comerț cu ridicata și cu amănuntul | 4 189,38 | 4.0 |
| Clădiri cu destinație mixtă | 241,03 | 0.2 |
| TOTAL | **104 089,84** | 100 |

8. Structura fondului locativ după anul de construcție este prezentată în figura 1, care, conform Publicației Biroului Național de Statistică „Consumul de energie în gospodăriile casnice", ediția 2022[[2]](#footnote-3), se constată că fondul locativ în Republica Moldova este foarte învechit – ponderea locuințelor cu anul de construcție până în 1990 constituind 75,0% din totalul locuințelor.

**Figura 1. Structura fondului locativ după anul de construcție**

9. Concomitent, conform estimărilor analitice mai mult de 79% de clădiri din Republica Moldova au fost construite înainte de anii 1990, când normativele în construcții privind protecția termică a clădirilor erau foarte limitate și cca 97% înainte de 2016, când a fost aprobat primul normativ în construcții ce stabilea cerințe specifice privind performanța energetică a clădirilor – NCM M.01.01:2016 ”Performanța energetică a clădirilor. Cerințe minime de performanță energetică a clădirilor”.

10. Estimativ, în ultimii ani doar 3,2 % de clădiri noi în raport cu fondul imobiliar existent, au fost construite conform noilor cerințe de performanță energetică a clădirilor, stabilite în documentul normativ în construcții NCM M.01.01:2016. Corespunzător, cel mai mare potențial de economisire a energiei și de reducere a emisiilor de gaze cu efect de seră revine clădirilor construite înaintea aprobării documentului normativ în construcții NCM M.01.01:2016 (aproape 97% de clădiri).

**Secțiunea a 2-a**

**Evoluția cerințelor privind performanța energetică a clădirilor**

11. Performanță energetică a unei clădiri înseamnă cantitatea de energie necesară pentru utilizarea clădirii în condiții normale (standard), care presupune energia utilizată pentru încălzire, răcire, ventilare, prepararea apei calde menajere și iluminat.

12. Cerințele de performanță energetică a clădirilor se referă atât la clădire în general, exprimând cantitatea maximă de energie necesară, cât și la elementele clădirii (anvelopa clădirii și sistemele tehnice), reprezentând caracteristicile tehnice minime ale acestora.

13. Deoarece cerințele de performanță energetică globală a clădirilor (exprimate prin cantitatea maximă de energie) au început să fie aplicabile relativ recent – din anul 2016, pentru a demonstra evoluția performanței energetice a clădirilor în timp poate fi utilizată evoluția caracteristicilor termotehnice ale elementelor anvelopei clădirilor.

14. Până în prezent, evoluția cerințelor de performanță energetică în principal poate fi atribuită inițiativelor de răspuns la crizele energetice și creșterea prețurilor la resursele energetice, îngrijorările privind poluarea mediului înconjurător și influența consumului sporit de resurse energetice fosile asupra schimbărilor climatice, diverși factori economici care influențează veniturile și cheltuielile populației, o atenție sporită asupra sănătății și confortului utilizatorilor clădirilor, fiind susținută și de dezvoltarea și sporirea accesibilității tehnologiilor și materialelor noi.

15. La nivel național, în perioada anilor 1960 – 2016 cerințele tehnice care aveau impact asupra performanței energetice a clădirilor erau limitate preponderent la cerințele privind rezistența termică a elementelor anvelopei clădirii, fiind determinate în marea parte de normele sanitare pentru climatul interior din clădiri.

16. În tabelul 2 și figura 2 este prezentată evoluția cerințelor la nivel național privind coeficientul maxim de transfer de căldură (valoarea U) pentru unele elemente ale anvelopei clădirii.

**Tabelul 2. Evoluția cerințelor la nivel național privind coeficientul maxim de transfer de căldură (valoarea U) pentru unele elemente ale anvelopei clădirii**

|  |  |
| --- | --- |
| **Elementul anvelopei clădirii** | **Valoarea U, W/(m2∙K)1** |
| **19582** | **19623** | **19714** | **19795** | **19996** | **20067** | **20168** |
| **Pereți exteriori** | 1,45 | 1,45 | 1,45 | 1,45 | 0,38 | 0,40 | 0,32 |
| **Ferestre** | — | 3,23 | 2,91 | 2,56 | 2,38 | 2,56 | 1,50 |
| Note:1 – normativele în construcții până în 2016 stabileau cerințele privind rezistența termică (R) a elementelor anvelopei clădirii. În tabel sunt prezentate valorile U determinate prin calcul ca valoarea inversată a rezistenței termice (U = 1/R). În scopul simplificării, în acest tabel sunt prezentate doar cerințele aplicabile blocurilor de locuit;2 – conform normativului în construcții ”глава II-В.З СНиП ”Строительная теплотехника” издание 1958 г.”;3 – conform normativelor în construcții СНиП II-А.7-62 ”Строительная теплотехника” și СНиП II-В.6-62 ”Ограждающие конструкции”;4 – conform normativului în construcții СНиП II-А.7-71 ”Строительная теплотехника”;5 – conform normativului în construcții СНиП II-3-79 ”Строительная теплотехника”;6 – conform normativului în construcții NCM G.04.02-99 ”Instalații termice, de ventilare și condiționare a aerului. Termotehnica construcțiilor”;7 – conform normativului în construcții NCM E.04.01-2006 ”Protecția termică a clădirilor”;8 – conform normativului în construcții NCM M.01.01-2016 ”Performanța energetică a clădirilor. Cerințe minime de performanță energetică a clădirilor”. |

**Figura 2. Evoluția cerințelor privind coeficientul maxim de transfer de căldură (valoarea U) pentru unele elemente ale anvelopei clădirii**

17. În perioada anilor 1958-1999 cerințele privind rezistența termică a pereților nu au evoluat, iar cerințele privind rezistența termică a ferestrelor au devenit mai exigente cu cca 25%.

18. În anul 1999 a fost elaborat și aprobat documentul normativ în construcții NCM G.04.02-99 ”Instalații termice, de ventilare și condiționare a aerului. Termotehnica construcțiilor”, prin care au fost stabilite cerințele mult mai exigente privind valoarea U a pereților exteriori – de 3,8 ori mai exigente decât au fost până la aprobarea documentului normativ.

19. În 2014 a fost adoptată Legea nr. 128/2014 privind performanța energetică a clădirilor, prin care a fost transpusă Directiva nr. 2010/31/UE a Parlamentului European şi a Consiliului din 19 mai 2010 privind performanța energetică a clădirilor. Această lege a stabilit baza pentru implementarea pentru prima dată în Republica Moldova a cerințelor de performanță energetică a clădirilor. Astfel, în anul 2016 a fost aprobat documentul normativ în construcții NCM M.01.01:2016 ”Performanța energetică a clădirilor. Cerințe minime de performanță energetică a clădirilor”, prin care pe lângă cerințele minime privind caracteristicile termotehnice ale anvelopei clădirii au fost stabilite cerințele privind cantitatea maximă de energie primară necesară pentru încălzire și prepararea apei calde menajere în diferite categorii de clădiri.

**Capitolul II**

**Definiția detaliată a clădirilor NZEB**

20. În conformitate cu art. 4 din Legea nr. 282/2023 privind performanța energetică a clădirilor, clădirea NZEB reprezintă o clădire cu o performanță energetică foarte ridicată, obţinută, în principal, prin protecţia termică înaltă a clădirii şi prin acoperirea necesarului de energie, într-o foarte mare măsură, cu energie din surse regenerabile, inclusiv produsă la fața locului sau în apropiere.

21. Pentru punerea în aplicare a conceptului privind clădirile NZEB, a fost elaborat Studiul de fezabilitate privind nivelurile de cost optim ale cerințelor de performanță energetică pentru clădiri și elemente de construcție. Acest studiu stabilește cerințele minime de performanță energetică a clădirilor (inclusiv a clădirilor NZEB), care corespund nivelului optim din punctul de vedere al costurilo[[3]](#footnote-4) și sunt implementate prin documentul normativ NCM M. 01.01 Performanța energetică a clădirilor. Cerințe minime de performanță energetică a clădirilor.”.

22. Cerințele minime de performanță energetică a clădirilor NZEB vizează:

22.1. Performanță energetică globală a clădirilor și se referă la cantitatea maximă de energie primară (exprimată în kWh/(m² × an)) necesară pentru încălzire, prepararea apei calde menajere, ventilarea și răcirea aerului, iluminat;

22.2. Caracteristicele termotehnice ale anvelopei clădirilor;

22.3. Performanța sistemelor tehnice ale clădirilor.

23. Cu toate că necesarul de energie a clădirilor NZEB trebuie să fie acoperit,
într-o măsură foarte mare, cu energie din surse regenerabile, cerințele privind cuantumul minim de energie provenit din surse regenerabile nu sunt stabilite expres, dar sunt luate în considerare în mod indirect în cadrul cerințelor minime de performanță energetică globală a clădirilor NZEB. Astfel, atingerea nivelului minim stabilit de performanță energetică a clădirilor NZEB este posibilă doar prin utilizarea energiei din surse regenerabile. Această abordare oferă flexibilitate arhitecților, proiectanților și inginerilor să aleagă soluțiile tehnice corespunzătoare (caracteristicile termotehnice ale anvelopei clădirilor, tipul și performanța sistemelor tehnice, tipul și cantitatea energiei din surse regenerabile ce va fi utilizată etc.), astfel încât să fie respectate cerințele minime de performanță energetică a clădirilor NZEB.

24. Conform prevederilor art. 19 din Legea nr. 282/2023 privind performanța energetică a clădirilor, atunci când clădirile sunt supuse unei renovări majore, performanța energetică a clădirii sau a părții renovate a acesteia trebuie să fie îmbunătățită pentru a îndeplini cerințele minime de performanță energetică pentru clădirile noi, în măsura în care acest lucru este fezabil din punct de vedere tehnic, funcțional și economic. Aceste cerințe se aplică clădirii sau unității de clădire renovate în ansamblu. În plus, cerințele sunt aplicate elementelor clădirii renovate. Astfel, cerințele minime pentru elementele clădirilor sunt aceleași pentru clădirile noi și clădirile existente, deoarece nu există niciun motiv pentru renovarea sub nivelul optim a anvelopei clădirii, având în vedere durata de viață lungă a elementelor anvelopei clădirii.

25. În conformitate cu standardele europene relevante, adoptate în calitate de standarde naționale, ca indicator global al performanței energetice a clădirilor NZEB a fost utilizat indicatorul ”energie primară neregenerabilă”.

26. Cerințele minime de performanță energetică pentru elementele anvelopei clădirilor NZEB, sunt stabilite în cadrul documentului normativ în construcții
NCM M. 01.01 Performanța energetică a clădirilor. Cerințe minime de performanță energetică a clădirilor, conform informațiilor din tabelul 3.

**Tabelul 3. Cerințe minime de performanță energetică pentru elementele anvelopei clădirilor NZEB**

|  |  |
| --- | --- |
| **Element al anvelopei clădirii** | **Coeficientul maxim de transfer de căldură (valoarea U)1,****W/(m2 × K)** |
| Perete exterior (sau acoperiș cu o pantă > 45) | 0.25 |
| Acoperiș plat (sau acoperiș cu o pantă ≤ 45°) | 0.20 |
| Planșeu sub mansarda neîncălzită (planșeul de pod) | 0.25  |
| Planșeu în contact cu aerul exterior (deasupra pasajelor etc.) | 0.20 |
| Planșeu în contact cu spațiul neîncălzit (subsol) | 0.32 |
| Ferestre în peretele exterior sau în acoperiș și ușile de intrare care dau spre încăpere cu aflare permanentă a oamenilor (uși de balcon etc.) | 1.4 |
| Ușa către alte spații interioare:- fără tambur- cu tambur | 2.2 |
| Fațadă vitrată (perete cortină) | 2.0 |
| Note:1 - Cerințele minime sunt identice pentru clădirile noi și pentru unitățile noi ale clădirilor existente |

27. Cerințele minime privind performanța energetică globală a clădirilor NZEB, sunt stabilite în cadrul normativului în construcții NCM M. 01.01 Performanța energetică a clădirilor. Cerințe minime de performanță energetică a clădirilor, conform informațiilor din tabelul 4.

**Tabelul 4. Cerințe minime de performanță energetică globală a clădirilor NZEB**

|  |  |
| --- | --- |
| **Categoria clădirii** | **Valoarea maximă a energiei primare neregenerabilă, EPnren1, kWh/(m2×an)** |
| Case individuale (clădiri unifamiliale de diferite tipuri: case individuale, townhouse, duplex) | 173 |
| Blocuri locative | 97 |
| Clădiri de birouri | 102 |
| Clădiri ale instituțiilor de învățământ | 82 |
| Clădiri ale instituțiilor medicale | 227 |
| Hoteluri | 135 |
| Restaurante, cafenele | 211 |
| Clădiri cu destinație sportivă | 297 |
| Clădiri pentru servicii de comerț cu ridicata și cu amănuntul | 157 |
| Note:1 - Indicatorul dat cuprinde energia necesară pentru încălzire, prepararea apei calde menajere, ventilarea și aer condiționat, iluminat |

28. Cantitățile de energie din surse regenerabile luate în considerare la stabilirea nivelului optim din punctul de vedere al costurilor de implementare a cerințelor minime de performanță energetică globală a clădirilor NZEB sunt prezentate în tabelul 5.

**Tabelul 5. Cantitățile de energie din surse regenerabile luate în considerare la stabilirea nivelului optim din punctul de vedere al costurilor al cerințelor minime de performanță energetică globală a clădirilor NZEB**

|  |  |  |
| --- | --- | --- |
| **Categoria clădirii** | **Tipul de energie din surse regenerabile****(tehnologia utilizată)** | **Ponderea energiei regenerabile în consumul total de energie primară pentru clădirile NZEB1,****%** |
| Case individuale (clădiri unifamiliale de diferite tipuri: case individuale, townhouse, duplex) | Pompă de căldură pentru încălzire, răcire și prepararea apei calde menajere; Ventilare cu recuperare;Colectoare solareInstalație fotovoltaică;Baterii de stocare a energiei electrice. | 31.2% – 32.5% |
| Blocuri locative | Pompe de căldură pentru încălzire și răcire;Instalație fotovoltaică;Baterii de stocare a energiei electrice. | 37.5% – 39.2% |
| Clădiri de birouri | Pompe de căldură pentru încălzire și răcire; Ventilare cu recuperare; Instalație fotovoltaică;Baterii de stocare a energiei electrice. | 18.2% – 45% |
| Clădiri ale instituțiilor de învățământ | Pompă de căldură pentru încălzire și răcire; Ventilare cu recuperare;Colectoare solare p/u prepararea apei calde menajere; Instalație fotovoltaică;Baterii de stocare a energiei electrice. | 34.7% – 43.9% |
| Clădiri ale instituțiilor medicale | Pompe de căldură pentru încălzire și răcire; Ventilare cu recuperare;Colectoare solareInstalație fotovoltaică;Baterii de stocare a energiei electrice. | 14.5% – 28.8% |
| Hoteluri | Pompe de căldură pentru încălzire și răcire; Ventilare cu recuperare;Colectoare solare;Instalație fotovoltaică;Baterii de stocare a energiei electrice. | 13.9% – 17.7% |
| Restaurante, cafenele | Pompe de căldură pentru încălzire și răcire; Ventilare cu recuperare;Colectoare solare;Instalație fotovoltaică;Baterii de stocare a energiei electrice. | 24.1% – 39% |
| Clădiri cu destinație sportivă | Pompe de căldură pentru încălzire și răcire; Ventilare cu recuperare;Colectoare solare;Instalație fotovoltaică;Baterii de stocare a energiei electrice. | 24.7% – 26.1% |
| Clădiri pentru servicii de comerț cu ridicata și cu amănuntul | Pompe de căldură pentru încălzire și răcire; Ventilare cu recuperare; Instalație fotovoltaică;Baterii de stocare a energiei electrice. | 20.6% – 41.3%  |
| Note:1 - Conform metodologiei, energia din surse regenerabile luată în considerare la stabilirea cerințelor minime de performanță energetică a clădirilor este utilizată doar pentru acoperirea necesarului de energie a clădirilor și nu este preconizat livrarea acesteia în rețea, așadar prevederile Hotărârii Guvernului nr. 401/2021 ”Cu privire la aprobarea limitelor de capacitate, a cotelor maxime și a categoriilor de capacitate în domeniul energiei electrice din surse regenerabile valabile până la data de 31 decembrie 2025” nu sunt aplicabile în cazul dat. Totodată, datele privind ponderea energiei regenerabile în consumul total de energie primară pentru clădirile NZEB poartă caracter informativ și nu reprezintă o cerință obligatorie. |

29. La determinarea indicatorului ”energie primară neregenerabilă” (în calitate de cerință minimă de performanță energetică globală a clădirilor NZEB) au fost utilizați factorii de energie primară recomandați în standardul SM EN ISO 52000-1:2018 ”Performanţa energetică a clădirilor. Evaluarea de ansamblu a PEC. Partea 1: Cadru general şi metode”. Acești factori de energie primară sunt prezentați în tabelul 6.

**Tabelul 6. Factorii de energie primară utilizați la determinarea cerințelor minime de performanță energetică globală a clădirilor NZEB**

|  |  |  |  |  |
| --- | --- | --- | --- | --- |
| **Agent energetic** | **fPnren1,****kWh/kWh** | **fPren2,****kWh/kWh** | **fPtot3,****kWh/kWh** | **fCO24,****gCO2/kWh** |
| Energie electrică | 2.300 | 0.200 | 2.500 | 420 |
| Gaz natural | 1.100 | 0.000 | 1.100 | 220 |
| Păcură ușoară | 1.100 | 0.000 | 1.100 | 290 |
| Lemn | 0.200 | 1.000 | 1.200 | 40 |
| Energie electrică fotovoltaică | 0.000 | 1.000 | 1.000 | 0 |
| Energie termică solară | 0.000 | 1.000 | 1.000 | 0 |
| Energie termică din mediu înconjurător | 0.000 | 1.000 | 1.000 | 0 |
| Încălzire centralizată | 1.300 | 0.000 | 1.300 | 260 |
| Cărbune | 1.400 | 0.000 | 1.400 | 433 |

Note:

1 - fPnren - factor de conversie pentru energia primară neregenerabilă;

2 - fPren - factor de conversie pentru energia primară regenerabilă;

3 - fPtot - factor de conversie pentru energia primară totală;

4 - fCO2 – factorul de conversie a energiei primare în emisii echivalente de CO2.

**Capitolul III**

**Politicile și măsurile pentru promovarea clădirilor NZEB**

**Secțiunea 1**

**Promovarea construcției clădirilor noi NZEB**

30. Promovarea construcției clădirilor noi NZEB se asigură, în principal, prin stabilirea cerințelor de performanță energetică corespunzătoare în documentele normative în construcții și prin alte măsuri, precum ar fi stimulentele economice, creșterea capacităților și competențelor tehnice, activități de comunicare și promovare a clădirilor NZEB.

31. Principalele măsuri planificate pentru a fi implementate până în anul 2030 și care urmăresc promovarea construcției clădirilor noi NZEB sunt prezentate în Anexă.

## **Secțiunea 2**

## **Promovarea transformării clădirilor existente în clădiri NZEB**

32. Promovarea transformării clădirilor existente în clădiri NZEB se realizează printr-un ansamblu de măsuri care vizează asigurarea resurselor financiare necesare, aplicarea stimulentelor economice, implementarea proiectelor de renovare majoră a clădirilor existente și transformarea acestora în clădiri NZEB.

33. În cadrul programelor de finanțare a măsurilor de eficiență energetică și valorificare a surselor regenerabile de energie pentru sectorul rezidențial se preconizează ca cel puțin 10% din valoarea programelor de finanțare să fie direcționată pentru transformarea clădirilor existente, în clădiri al căror consum de energie este aproape egal cu zero.

34. Rolul de lider în transformarea clădirilor existente în clădiri NZEB revine sectorului clădirilor publice. Pentru demonstrarea acestui rol în cadrul programelor de finanțare a măsurilor de eficiență energetică și valorificare a surselor regenerabile de energie pentru clădirile din sectorul public se preconizează ca cel puțin 10% din valoarea programelor de finanțare să fie direcționată pentru transformarea clădirilor existente, în clădiri al căror consum de energie este aproape egal cu zero;

35. Actualmente, Guvernul Republicii Moldova implementează mai multe programe și proiecte care au drept scop creșterea eficienței energetice a clădirilor existente, iar în funcție de complexitatea și fezabilitatea măsurilor propuse urmăresc transformarea clădirilor renovate în clădiri NZEB, și anume:

35.1. Programul cu privire la implementarea obligației privind renovarea clădirilor autorităților administrației publice centrale de specialitate pentru anii 2024-2026, aprobat prin Hotărârea Guvernului nr. 163/2024, și care prevede îmbunătățirea eficienței energetice a 10 clădiri publice cu o suprafață totală de 239 159 m2, precum și asigurarea obținerii clasei de performanță energetică „B” sau superioară pentru toate clădirile publice supuse renovării majore în cadrul programului;

35.2. Programul de finanțare „Fondul pentru eficiență energetică în sectorul rezidențial din Republica Moldova”, aprobat prin Hotărârea Guvernului nr. 251/2024, și care are drept scop crearea instrumentelor financiare sub formă de grant și alocații, în calitate de stimulente financiare acordate beneficiarilor pentru cofinanțarea proiectelor de eficiență energetică și valorificare a surselor regenerabile de energie în cadrul clădirilor rezidențiale. Programul prevede asigurarea renovării unei suprafețe încălzite de cel puțin 373 mii m2 în blocurile locative și cel puțin 134 mii m2 în casele individuale;

35.3. Programul național de dezvoltare locală „Satul European” pentru anii 2024 – 2028, aprobat prin Hotărârea Guvernului nr. 216/2024, și care prevede realizare a 250 de proiecte privind construcția sau renovarea clădirilor publice, inclusiv în scopul creșterii eficienței energetice (măsurile 2.1, 2.3 și 2.4 din Program), precum și 20 de proiecte privind instalarea sistemelor de producere și furnizare a energiei prin valorificarea surselor regenerabile de energie (măsura 2.2 din Program);

35.4. În prezent, Guvernul Republicii Moldova implementează și programe de dezvoltare regională care vizează creșterea eficienței energetice a clădirilor publice existente. Aceste programe sunt finanțate prin intermediul Fondului Național pentru Dezvoltare Regională și Locală (FNDRL), în conformitate cu prevederile Hotărârii Guvernului nr.152/2022 cu privire la aprobarea Regulamentului privind gestionarea mijloacelor financiare ale Fondului național pentru dezvoltare regională și locală;

35.5. Proiectul „Eficiența Energetică în Republica Moldova” pentru perioada 2022 – 2027, finanțat din contul împrumutului acordat de Banca Europeană de Investiții (BEI), Banca Europeană pentru Reconstrucție și Dezvoltare (BERD) și împrumutul nerambursabil din partea Platformei de Investiții pentru Vecinătate a Comisiei Europene (NIP) și Fondului fiduciar de asistență tehnică pentru țările Parteneriatului Estic (EPTATF), precum și din contul mijloacelor bugetare. Acest proiect prevede îmbunătățirea eficienței energetice a clădirilor instituțiilor guvernamentale spitalicești, instituțiilor administrației publice locale (APL) și instituțiilor de învățământ (general, profesional tehnic și superior). În cadrul acestui proiect vor fi renovate 10 instituții medicale din Republica Moldova (9 în mun. Chișinău și 1 în mun. Bălți);

35.6. Proiectul ”Modernizarea și eficiența energetică a 11 clădiri din cadrul sistemului de sănătate” pentru perioada 2022-2027, finanțat din contul împrumutului oferit de Corporația Financiară Nordică de Mediu (NEFCO), grantului acordat prin intermediul Parteneriatului pentru Eficiență Energetică și Mediu din Europa de Est (E5P), la care Uniunea Europeană și Suedia sunt cei mai mari contribuitori, precum și din contul contribuției proprii din partea autorităților publice locale;

35.7. Proiectul „Tranziție durabilă prin eficiență energetică în Moldova (STEEM)”, finanțat de Banca Internațională pentru Reconstrucție şi Dezvoltare. Obiectivul principal al proiectului este îmbunătățirea eficienței energetice în clădirile publice și rezidențiale din Republica Moldova, precum și modernizarea sistemului centralizat de alimentare cu energie termică din municipiul Chișinău. Proiectul prevede renovarea energetică a 46 de școli din toată țara, precum și îmbunătățirea eficienței energetice a sistemului de alimentare cu energie termică în clădirile publice din mun. Chișinău, inclusiv în 11 școli, prin instalarea a aproximativ 350 de puncte termice individuale și reconfigurarea rețelei de alimentare cu energie termică din sistemul centralizat.

35.8. Proiectul ,,Inițiativa pentru dezvoltarea infrastructurii publice durabile prin renovări de eficiență energetică (INSPIREE)’’, finanțat de Agenția Franceză pentru Dezvoltare (AFD) și Kreditanstalt für Wiederaufbau (KfW), care prevede implementarea măsurilor de eficiență energetică în 16 clădiri ale instituțiilor de învățământ superior și 14 clădiri ale spitalelor raionale și este implementat în perioada 2025-2029.

36. Adițional la programele și proiectele menționate la pct. 35, principalele măsuri planificate pentru a fi implementate până în anul 2030 care urmăresc promovarea transformării clădirilor existente în clădiri NZEB sunt prezentate în Anexă.

Anexă

la Planul național pentru creșterea numărului de clădiri al căror consum de energie este aproape egal cu zero (NZEB) până în anul 2030

**Măsurile de promovare a acțiunilor în scopul creșterii numărului de clădiri al căror consum de energie este aproape egal cu zero**

|  |  |  |  |  |  |  |
| --- | --- | --- | --- | --- | --- | --- |
| **Nr. d/o** | **Măsura** | **Indicatori de monitorizare** | **Costuri de implementare, mii lei** | **Surse de finanțare** | **Termen de realizare** | **Instituție responsabilă** |
| **1** | **2** | **3** | **4** | **5** | **6** | **7** |
| **Măsuri orizontale** |
| 1 | Armonizarea documentelor normative în construcții ce au tangență cu eficiența energetică, standardele europene și internaționale relevante | Documente normative în construcții modificate | 2 000(în limitele bugetului aprobat) | Bugetul de stat:subprogramul 6104 ”Dezvoltarea bazei normative în construcții” | Trimestrul IV, 2026 | Ministerul Infrastructurii și Dezvoltării Regionale;Ministerul Energiei;Instituția Publică Centrul Național pentru Energie Durabilă |
| 2 | Elaborarea ghidului cu privire la transformarea clădirilor existente în clădiri NZEB | Ghid elaborat | 100 | Asistență externă (Proiectul Eficiență Energetică și Energii Regenerabile în Republica Moldova" (E4M), finanțat de Ministerul Federal German pentru Cooperare Economică și Dezvoltare (BMZ), Uniunea Europeană și Norvegia și implementat de Agenția de Cooperare Internațională a Germaniei (GIZ)) | Trimestrul IV, 2027 | Instituția Publică Centrul Național pentru Energie Durabilă |
| 3 | Dezvoltarea și completarea programelor de finanțare a măsurilor de eficiență energetică și valorificare a surselor de energie regenerabile existente cu obiectivele privind transformarea clădirilor existente în clădiri NZEB | Nr. de programe de finanțare dezvoltate și aprobate; Nr. de produse de finanțare aprobate;25-30% din resurse financiare alocate în cadrul produselor de finanțare orientate către proiecte de eficiență energetică care au drept scop transformarea clădirilor existente în clădiri NZEB;număr de proiecte finanțate care vizează transformarea clădirilor existente în clădiri cu consum de energie aproape egal cu zero (NZEB). | n/a | Bugetul de stat: subprogramul 5801 „Politici și management în sectorul energetic”;subprogramul 5810 „Eficiență energetică”;subprogramul 5809 „Surse regenerabile” | Trimestrul II, 2027 | Ministerul Infrastructurii și Dezvoltării Regionale;Ministerul Energiei;Instituția Publică Centrul Național pentru Energie DurabilăOficiul Național de Dezvoltare Regională și Locală  |
| **Capacități și competențe tehnice** |
| 4 | Consolidarea capacităților specialiștilor în domeniul construcțiilor și eficienței energetice privind clădirile NZEB | Nr. specialiștilor instruiți;Nr. de instruiri organizate. | 135 (anual)(în limitele bugetului aprobat)60 (anual) | Bugetul de stat: subprogramul 6101 ”Politici și management în domeniul infrastructurii și dezvoltării regionale”;Subprogramul 5810 „Eficiență energetică”Asistență externă (Proiectul Eficiență Energetică și Energii Regenerabile în Republica Moldova" (E4M), finanțat de Ministerul Federal German pentru Cooperare Economică și Dezvoltare (BMZ), Uniunea Europeană și Norvegia și implementat de Agenția de Cooperare Internațională a Germaniei (GIZ)) | Trimestrul IV, 2027 - Trimestrul IV, 2030 | Ministerul Infrastructurii și Dezvoltării Regionale;Instituția Publică Centrul Național pentru Energie Durabilă;Instituția Publică Oficiul Amenajarea Teritoriului, Urbanism, Construcții și Locuințe |
| 5 | Promovarea clădirilor NZEB în cadrul programelor de învățământ profesional tehnic și învățământ superior | Subiectul NZEB introdus în disciplinele relevante;Nr. de elevi și studenți instruiți;Nr. de ore de instruiri desfășurate;Nr. materialelor informative elaborate și distribuite;Nr. evenimentelor de promovare desfășurate;Nr. de teze de an și de licență la subiectul NZEB elaborate;Consolidarea capacităților Centrului de Formare Continuă din cadrul Universității Tehnice a Moldovei. | 20 (anual) | Asistență externă ((Proiectul Eficiență Energetică și Energii Regenerabile în Republica Moldova" (E4M), finanțat de Ministerul Federal German pentru Cooperare Economică și Dezvoltare (BMZ), Uniunea Europeană și Norvegia și implementat de Agenția de Cooperare Internațională a Germaniei (GIZ));Instituții financiare și parteneri de dezvoltare ai Republicii Moldova. | Trimestrul I, 2026 - Trimestrul IV, 2030 | Universitatea Tehnică a Moldovei;Centrul de Excelență în ConstrucțiiInstituția Publică Centrul Național pentru Energie Durabilă |
| **Stimulente economice**  |
| 6 | Elaborarea unui studiu privind cele mai bune practici europene de aplicare a stimulentelor economice pentru facilitarea construcției de clădiri noi NZEB și transformării clădirilor existente în clădiri NZEB şi posibilitatea implementării lor în Republica Moldova | Studiu elaborat | 300 | Asistență externă (Proiectul Eficiență Energetică și Energii Regenerabile în Republica Moldova" (E4M), finanțat de Ministerul Federal German pentru Cooperare Economică și Dezvoltare (BMZ), Uniunea Europeană și Norvegia și implementat de Agenția de Cooperare Internațională a Germaniei (GIZ)) | Trimestrul II, 2026 | Ministerul Energiei;Instituția Publică Centrul Național pentru Energie Durabilă |
| 7 | Implementarea proiectelor pilot de transformare a clădirilor rezidențiale existente în clădiri NZEB.  | 10 case individuale  | 10 000  | Asistență externă (Proiectul Eficiență Energetică și Energii Regenerabile în Republica Moldova" (E4M), finanțat de Ministerul Federal German pentru Cooperare Economică și Dezvoltare (BMZ), Uniunea Europeană și Norvegia și implementat de Agenția de Cooperare Internațională a Germaniei (GIZ))Contribuții ale beneficiarilor | Trimestrul IV, 2030 | Ministerul Energiei;Instituția Publică Centrul Național pentru Energie Durabilă |
| **Conștientizare și informare** |
| 8 | Implementarea campaniilor de informare cu privire la clădirile NZEB | Nr. de campanii de informare desfășurate;Nr. de materiale informative distribuite;Nr. de persoane informate | 30 (anual)(în limitele bugetului aprobat)90 (anual) | Bugetul de stat: subprogramul 5810 „Eficiență energetică”Asistență externă(Proiectul Eficiență Energetică și Energii Regenerabile în Republica Moldova" (E4M), finanțat de Ministerul Federal German pentru Cooperare Economică și Dezvoltare (BMZ), Uniunea Europeană și Norvegia și implementat de Agenția de Cooperare Internațională a Germaniei (GIZ)) | Trimestrul I, 2027 - Trimestrul IV, 2030 | Instituția Publică Centrul Național pentru Energie DurabilăMinisterul EnergieiMinisterul Infrastructurii și Dezvoltării Regionale |
| 9 | Lansarea, în cadrul paginii web a Instituției Publice Centrul Național pentru Energie Durabilă, a unei rubrici informative dedicate clădirilor NZEB | Rubrica informativă lansată | 40(în limitele bugetului aprobat) | Bugetul de stat: subprogramul 5810 „Eficiență energetică” | Trimestrul IV, 2026 | Instituția Publică Centrul Național pentru Energie Durabilă |
| 10 | Organizarea de expoziții tematice cu privire la tehnologiile și materialele de construcții aferente clădirilor NZEB | Nr. de expoziții desfășurate;Nr. de participanți | 20 (anual)(în limitele bugetului aprobat)280 (anual) | Bugetul de stat: subprogramul 5810 „Eficiență energetică”Asistență externă(Proiectul Eficiență Energetică și Energii Regenerabile în Republica Moldova" (E4M), finanțat de Ministerul Federal German pentru Cooperare Economică și Dezvoltare (BMZ), Uniunea Europeană și Norvegia și implementat de Agenția de Cooperare Internațională a Germaniei (GIZ)) | Trimestrul I, 2027 - Trimestrul IV, 2030 | Ministerul Energiei;Ministerul Infrastructurii și Dezvoltării Regionale;Instituția Publică Centrul Național pentru Energie DurabilăUniversitatea Tehnică a MoldoveiCentrul de Excelență în Construcții |
| 11 | Organizarea vizitelor demonstrative la clădirile existente transformate în clădiri NZEB și la clădirile NZEB nou construite | Nr. de vizite organizate;Nr. de participanți | 10 (anual)(în limitele bugetului aprobat) | Bugetul de stat: subprogramul 5810 „Eficiență energetică” | Trimestrul I, 2028 -Trimestrul IV, 2030 | Instituția Publică Centrul Național pentru Energie DurabilăUniversitatea Tehnică a MoldoveiCentrul de Excelență în Construcții |

1. Conform pct. 17, tabelul 2 din programul de dezvoltare cu emisii reduse al Republicii Moldova până în anul 2030 aprobat prin Hotărârea Guvernului nr. 659/2023 [↑](#footnote-ref-2)
2. <https://statistica.gov.md/ro/consumul-de-energie-in-gospodariile-casnice-editia-2016-9668_3753.html> [↑](#footnote-ref-3)
3. Nivelul optim din punct de vedere al costurilor al cerințelor minime de performanță energetică a clădirilor a fost determinat în cadrul Studiului de fezabilitate privind nivelurile optime din punctul de vede al costurilor ale cerințelor de performanță energetică pentru clădiri și elemente de clădire (poate fi solicitat de la Instituția Publică Centrul Național pentru Energie Durabilă). Studiul dat a fost elaborat în conformitate cu Orientările privind Regulamentul delegat (UE) nr. 244/2012 al Comisiei din 16 ianuarie 2012 de completare a Directivei 2010/31/UE a Parlamentului European și a Consiliului privind performanța energetică a clădirilor prin stabilirea unui cadru metodologic comparativ de calcul al nivelurilor optime, din punctul de vedere al costurilor, ale cerințelor minime de performanță energetică a clădirilor și a elementelor acestora (2012/C 115/01). [↑](#footnote-ref-4)